钦定古今图书集成/明伦汇编/家范典/第100卷 > 明方孝孺宗仪 > 《序》
## 钦定古今图书集成/明伦汇编/家范典/第100卷 > 明方孝孺宗仪 > 《序》

君子之道，本于身，行诸家而推于天下，则家者身之
符，天下之本也。治之可无法乎？德修于身，施以成化，
虽无法或可也。而古之正家者，常不敢后法。盖善有
馀而法不足，法有馀而守之人不足，家与国通患之，
况俱无焉者乎？余德不足以化民，而窃有志于正家
之道，作《宗仪》九篇，以告宗人，庶几贤者因言以趋善，
不贤者畏义而远罪，他日于大者有行焉。或者其始
基于此。